stanford-oval/wikipedia huggingface dataset:
Läskelänkoski
Läskelänkosken vesivoimala

Paperitehtaan yhteydessä toimii Läskelänkosken vesivoimala. Voimalan nykyinen nimi on Lyaskelya GES.
Voimalaitos on päätetty kunnostaa. Voimalaan asennetaan kuusi 0,8 MW turbiinia, joiden yhteinen teho on 4,80 MW. Voimalan uoma on kuivana ja vesi on ohjattu pato murtamalla pääuomaan. Vesivoimala on ollut käytössä viimeksi paperitehtaan toiminnan aikana 2000-luvulla.
Myrtle Bachelder

| Myrtle Bachelder |
| --- | --- |

Henkilötiedot
Koko nimi:  Myrtle Claire Bachelder
Syntynyt: 13. maaliskuuta 1908
Kuollut: 22. toukokuuta 1997 (89 vuotta)
Koulutus ja ura
Tutkimusalue:  Metallurgia ja radiokemia
Myrtle Claire Bachelder (13. maaliskuuta 1908 – 22. toukokuuta 1997) oli yhdysvaltalainen kemisti, joka toimi Los Alamosissa Manhattan-projektin aikaan.
Bachelder ja hänen ryhmänsä toimi saapuvan uraanin puhtauden ja rakenteen mittaamisessa. Hänen löytönsä röntgensäteilyyn ja uraanin rakenteeseen tunnustettiin sodan jälkeen.
M-95 (1939)

| M-95 |
| --- | --- |

Aluksen vaiheet
Rakentaja:  Sudomekh, Leningrad
Kölinlasku:  25. joulukuuta 1938
Laskettu vesille:  11. syyskuuta 1939
Palveluskäyttöön:  20. marraskuuta 1939
Poistui palveluskäytöstä:  upotettu 15. kesäkuuta 1942
Tekniset tiedot
Uppouma:  225 t (pinnalla) 275 t (sukellus)
Pituus:  44,5 m
Leveys:  3,3 m
Syväys:  2,9 m
Koneteho:  1 × 38-K-8-dieselmoottori 800 bhp 1 × sähkömoottori 400 shp
Nopeus:  14 solmua (pinnalla) 8,5 solmua (sukellus)
Toimintamatka:  pinnalla: 700 nma@14 solmua tai 3 500 nm@8,5 solmua sukellus:9 nm@8,5 solmua tai 107 nm@3 solmua
Miehistöä:  22
Aseistus
Aseistus:  2 × 533 mm M-27 torpedoputkea 1 × 45 mm K-21 -ilmatorjuntatykkiä
M-95 oli Neuvostoliiton laivaston M-luokan sarjan XIIbis sukellusvene.
Valmistus

Alus tilattiin Leningradista Sudomekhilta, missä köli laskettiin 25. joulukuuta 1938. Se laskettiin vesille 11. syyskuuta 1939 ja otettiin palvelukseen 20. marraskuuta.
Palvelus

Palvelukseen otettaessa alus liitettiin Neuvostoliiton Itämeren laivastoon. Alus upposi 15. kesäkuuta 1942 Suursaaren edustalla osuttuaan miinaan.
Luontokato

Luontokato tarkoittaa luonnon monimuotoisuuden eli biodiversiteetin vähenemistä, kun lajit taantuvat eli niiden kannat pienenevät, vaikka ne olisivatkin yhä elinvoimaisia. Lajeja voi myös uhanalaistua tai kuolla kokonaan sukupuuttoon (lajikato).
Nykyisin meneillään olevassa sukupuuttoaallossa lajeja häviää erittäin nopeasti. Lajien häviäminen on 1 000 – 1 000 000 kertaa lajiutumista yleisempää.
Käsitteen historia

Luontokato-käsitteen käyttö on yleistynyt Suomessa 2020-luvulla, ja Kotimaisten kielten keskus lisäsi sen Kielitoimiston sanakirjaan vuonna 2022. Käsite ei kuitenkaan ole täysin vakiintunut, ja jotkut tutkijat ovat tuoneet esiin siihen liittyviä ongelmia. Ympäristöfilosofit Linnea Luuppala ja Markku Oksanen ovat ehdottaneet, että luontokadon sijaan olisi parempi puhua luontomenetyksestä.
Vaikutukset

Luontokato heikentää luonnon toimintaa. Lajit elävät jatkuvassa vuorovaikutuksessa toistensa kanssa, ja lajin katoamisen seuraukset voivat olla arvaamattomat. Jos lajien riippuvuuksien verkosto häiriintyy, seurauksena saattaa olla koko ekosysteemin romahtaminen. Monimuotoisessa ekosysteemissä saattaa kuitenkin löytyä tilalle korvaavia lajeja.
Syyt

Maapallon luonnon monimuotoisuus on nykyaikana nopeasti vähenemässä ihmisen toiminnan seurauksena. Tärkeimpiä syitä ovat ruoantuotanto maalla ja merellä, metsätalous, teiden ja muiden väylien rakentaminen sekä kaupungistuminen. Metsiä, soita ja muita luonnonympäristöjä muutetaan pelloiksi, patoaltaiksi ja kaupungeiksi. Tehomaataloudessa hyönteisiä hävitetään hyönteismyrkyillä sekä tuhotaan niiden asuinympäristönään käyttämää kasvillisuutta. Ilmaston lämpeneminen pahentaa luontokatoa.
Suomessa kulutetusta lihasta naudanliha aiheuttaa eniten ja broileri vähiten luontokatoa, sianliha on siltä väliltä. Tofun vaikutus on broileriakin pienempi. Naudanlihan maankäytön luontojalanjälki liittyy lähinnä tuontilihaan, koska sademetsissä on paljon enemmän lajeja ja siksi siellä hehtaarin raivaaminen laitumeksi on haitallisempaa kuin täällä.
Luettelo televisiosarjojen Hercules ja Xena hahmoista

Tässä luettelossa on merkittäviä hahmoja televisiosarjoista Hercules ja Xena.
Kuolevaiset

Alcmene: Alcmene on Herculesin ja Iphiclesin äiti.
Alti: Alti on paha shamaani
Amarice
Autolycus: "Varkaiden kuningas"
Borias: Sotaherra - kääntyi hyväksi - Xenan rakastaja - Solanin isä
Callisto
Cyrene: Xenan äiti. Majatalon ja ravintolan-pitäjä.
Deianeira: Deianeira oli Herculesin vaimo. Hän synnytti kolme hänen lastaan; Aesonin, Klonusin, ja Ilean.
Draco: Sotaherra, Xenan vihollinen.
Ephiny: Ylpeä ja lojaali Amatsoni.  Vaikkakin uskollinen heimolleen,
Eve (Livia): Xenan tytär - Calliston sielu.
Gabrielle: Xenan apuri, paras ystävä ja toveri.
Iolaus: Herculesin apuri, paras ystävä ja kumppani.
Iphicles: Herculesin velipuoli.  Hänen isänsä on Amphitryon, ja hänen äitinsä on Alcmene.
Julius Caesar: Rooman kenraali ja valtionmies, Gallian valloittaja.  Kerran Xenan rakastaja ja nyt hänen vihollisensa.
Joxer (suom. Jukseri): Joxer on Xenan ja Gabriellin uskollinen ystävä.  Hän on rakastunut Gabrielliin,
Lao Ma: Lao Ma on rauhan ja viisauden nainen. Hän on kova ja pehmeä samaan aikaan, kuten vesi.
Lyceus: Xenan ja Torisin nuorempi veli.
Mabon: Druidi.
Meg: Yksi Xenan monista kaksoisolennoista. Hän on rakastunut Joxeriin.
Najara: Ihmeellinen soturi nainen
Nebula: Naismerirosvo.
Salmoneus: Liikemies,
Solan: Xenan ja Boriaksen poika - kuoli Hopen tappamana
Xena
Jumalat & jumalattaret > Antiikin Kreikan jumalolennot

Afrodite: Afrodite on Kreikan Rakkauden jumalatar
Apollo
Ares: Ares on kreikkalainen sodan jumala
Artemis
Athena
Cupido: Aresin ja Afroditen poika
Deimos
Demeter
Discord
Haades
Hephaestus
Hera
Nemesis
Persephone
Poseidon
Strife
Kohtalottaret
Zeus
Läski-Tony

| Läski-Tony (Fat Tony) |
| --- | --- |

Ensiesiintyminen:  ”Suosikki” (3. tuotantokausi)
Ääninäyttelijät:  Joe Mantegna Pasi Ruohonen (Suomi)
Henkilötiedot
Sukupuoli:  Mies
Hiukset:  Sinertävänharmaat
Ikä:  51
Ammatti:  Mafioso
Tärkeimmät sukulaiset:  Vaimo Anna Maria †   Poika Michael   Serkku Hoikka-Tony (22. kauden jaksossa ”Vakoilua” Läski-Tonyn kuoltua ottaa tämän paikan ja vaihtaa nimensäkin Läski-Tonyksi lihottuaan)
Marion Anthony D’Amico eli Läski-Tony (engl. Fat Tony) on kuvitteellinen hahmo yhdysvaltalaisessa piirrossarjassa Simpsonit. Läski-Tony on amerikanitalialainen mafioso, joka johtaa Springfieldin kaupungin paikallista mafiaa. Hahmon ääninäyttelijä on Joe Mantegna, joka ei esitä sarjassa mitään muita hahmoja.
Läski-Tony esiintyi ensi kertaa 3. tuotantokauden jaksossa ”Suosikki”, joka esitettiin 10. lokakuuta 1991. Hahmo oli alkujaan tarkoitettu kertakäyttöiseksi, mutta on sittemmin muodostunut sarjan vakiohahmoksi.
Läski-Tonyn seurassa nähdään aina muutama uskollinen kätyri, useimmiten kaksikko Legs ja Louie.
Esikuvat

Läski-Tony on mukaelma järjestäytynyttä rikollisuutta kuvaavien kirjojen, elokuvien (muun muassa Kummisetä-trilogia, Mafiaveljet) ja televisiosarjojen mafiosohahmoista. Eräs esikuva lienee vuonna 1990 valmistuneen Kummisetä osa III -elokuvan pääkonna Joey Zasa, jota esitti Läski-Tonyn ääninäyttelijä Joe Mantegna. Läski-Tonyn etunimeksi mainittu Anthony viitannee 1970- ja 1980-luvuilla Yhdysvalloissa vaikuttaneeseen mafiosoon Anthony "Fat Tony" Salernoon. Salerno menehtyi sattumoisin vuonna 1992 Springfield-nimisessä kaupungissa Missourissa. Läski-Tonyn sukunimi on mahdollisesti otettu New Yorkissa vaikuttavalta Gambinon mafiaperheen pomolta John ”Jackie” D’Amicolta.
Yleistä hahmosta

Springfieldin vaikutusvaltaisin ja pelätyin rikollispäällikkö Läski-Tony on toisaalta kylmäverinen rikollinen, armoton vihollistensa käsittelyssä eikä häikäile murhauttaa ihmisiä. Toisaalta monesti hän saattaa käyttäytyä kuin ystävällinen herrasmies ja tuo esiin myös herkän puolensa. Läski-Tonyn laittomia puuhia ovat muun muassa Hassu-klovnin kiristäminen, pormestari Joe Quimbyn lahjominen, laittomien savukkeiden ja ilotulitteiden salakuljetus ja rotanmaidon myyminen Springfieldin ala-asteelle. Toistuvassa vitsissä Tonyn jengi on hävittämässä ruumista tai kuljettamassa auton takakonttiin lukittua ihmistä keskellä kirkasta päivää kenenkään kiinnittämättä asiaan suurempaa huomiota. Simpsonin perhe joutuu usein tekemisiin Läski-Tonyn kanssa, mutta Tony on yleensä heille ystävällinen.
Läski-Tony asuu Springfieldin ulkopuolella sijaitsevassa ylellisessä ja italialaistyylisessä kartanossa, jossa on lukuisia italialaisia patsaita ja taidemaalauksia. Hänellä on kouluikäinen poika Michael (ääninäyttelijä Tress MacNeille), joka haluaisi mieluummin kokiksi kuin isänsä työn jatkajaksi. Läski-Tonyn vakituisia kätyreitä ja henkivartijoita ovat Legs ja Louie (ääninäyttelijät Hank Azaria ja Dan Castellaneta). Toisinaan joukkoon liittyvät myös itsepäisestä vaikenemisestaan tunnettu Johnny Tiukkahuuli (Johnny Tightlips, ääni Hank Azaria) sekä pakonomaisesti vasikoiva Vasikka-Frankie (Frankie the Squealer, ääni Dan Castellaneta). Tonyn mafiajengin kokoontumispaikkana on Springfieldin keskustassa sijaitseva ”Laillisten liikemiesten kerho” (The Legitimate Businessmen's Social Club) ja hänen virallinen toimeenkuvansa on ”Springfieldin jätehuollon ylläpito”. Joutuessaan oikeuteen 3. kauden jaksossa ”Suosikki” Tony väitti käyvänsä kerholla vain lukemassa päivän lehdet. Ammattinsa takia Läski-Tonylla on lukuisia vihamiehiä, muiden muassa Calabresin mafiaperhe, joka on yrittänyt salamurhata hänet.
Läski-Tonyn koko nimi on hieman epävarma. Jaksossa ”Suosikki” hänen oikeaksi nimekseen mainittiin William Williams, joka luultavasti oli pelkkä peitenimi. Myöhemmin Läski-Tonyn etunimen sanottiin olevan Marion. 8. kauden jaksossa ”Luontainen kyky” nyrkkeilijä Drederick Tatum kutsuu häntä nimellä Anthony ”Fat Tony” D'Amico.
Hahmon vaiheet

Läski-Tony on pariin otteeseen uhannut Simpsoneita. Jaksossa ”Suosikki” hän palkkasi Bart Simpsonin apulaisekseen ja yritti myöhemmin tehdä tästä syntipukin oikeuden edessä väittämällä Bartia koko organisaation johtajaksi. 6. kauden jaksossa ”Pelle-Homer” Läski-Tony kätyreineen erehtyi luulemaan Hassu-klovnin klovnikoulun käynyttä Homer Simpsonia Hassuksi ja yritti tappaa hänet kostoksi Hassun maksamattomien pelivelkojen takia. Homer ja Hassu onnistuivat yhdessä kuittamaan pelivelan suorittamalla Läski-Tonyn kummisedän Don Vittorio Dimaggion suosikkitempun. 13. kauden jaksossa ”Isän poliisitoimi” Homerin perustama yksityinen turvallisuuspalvelu onnistui pidättämään Läski-Tonyn ja telkeämään hänet vankilaan. Paettuaan Läski-Tony uhkasi kostona tappaa Homerin, mutta Maggie Simpson pelasti isänsä hengen ampumalla kiväärillä mafiosoja olkapäähän. 20. kauden jaksossa ”Pikkutuhmaa pullanpaistoa” Homer jahtasi Läski-Tonya palkkionmetsästäjänä yhdessä Ned Flandersin kanssa.
18. tuotantokauden jaksossa ”Mafian maailma” esiteltiin Läski-Tonyn Michael-niminen poika, joka Kummisetä-elokuvien Michael Corleonen tavoin tuli vastahakoisuudestaan huolimatta vedetyksi mukaan mafiaperheensä rikollisiin puuhiin. Samassa jaksossa myös ilmeni, että Hassupurilaisella on Springfieldissä pikaruokamonopoli, koska Hassu-klovni maksaa Läski-Tonylle siitä, että mafia pitää McDonald’sin ja Burger Kingin poissa kaupungista.
22. kauden jaksossa ”Vakoilua” Läski-Tony kuoli, mutta hänen paikkansa otti hänen serkkunsa Hoikka-Tony (Fit Tony), joka lihomisen jälkeen muuttui täysin identtiseksi hänen kanssaan ja alkoi käyttää samaa nimeä. Hahmon vaihtumiseen ei ole myöhemmin viitattu, joten se muistuttaa tässä suhteessa rehtori Skinneriä koskenutta ”Armin Tamzarian” -paljastusta, joka ei vaikuttanut mitenkään myöhempien jaksojen juoniin. Saman tuotantokauden jaksossa ”Rakkauden pyörteissä” Läski-Tony meni naimisiin Selma Bouvierin kanssa, mutta avioliitto paljastui lumeeksi, sillä Tonylla oli jo vaimo ja Selma oli tarkoitettu vain Tonyn rakastajattareksi.
Läski-Tonyn ääninäyttelijä Joe Mantegna.
Mä en oo viel tarpeeks iso

| Mä en oo viel tarpeeks iso F |
| --- | --- | --- |

Studioalbumin tiedot
 Julkaistu: 18. huhtikuuta 2019
 Formaatti: digitaalinen
 Tuottaja(t): Juho Suutarinen
 Tyylilaji: pop, elektroninen, rap
 Kesto: 30.20
 Levy-yhtiö: Universal Music
Listasijoitukset
  Suomen virallinen albumilista: 47.
F:n muut julkaisut
|   | Mä en oo viel tarpeeks iso 2019 | Mä oon vapaa 2020 |
Singlet albumilta Mä en oo viel tarpeeks iso
 ”Hajoaa” Julkaistu: 21. helmikuuta 2018  ”Katastrofin aineet” Julkaistu: 10. lokakuuta 2018  ”Kärpänen (feat. Pyhimys)” Julkaistu: 1. helmikuuta 2019
Mä en oo viel tarpeeks iso (tyyliteltynä MÄ EN oo vIEL TARpEEks Iso) on suomalaisen laulaja-lauluntekijä F:n debyyttialbumi.
Kappaleet

|  |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Kesto |  |  |  |  |  |  |
| 1. | Kasetti1 | Fanni Sjöholm, Juho Suutarinen | 1.35 |  |  |  |  |  |  |
| 2. | Vettä | Fanni Sjöholm, Juho Suutarinen | 2.56 |  |  |  |  |  |  |
| 3. | Katastrofin aineet (feat. costee)  | Fanni Sjöholm, Juho Suutarinen, Jussi Tiainen | 3.36 |  |  |  |  |  |  |
| 4. | Kasetti2 | Fanni Sjöholm, Juho Suutarinen | 0.20 |  |  |  |  |  |  |
| 5. | Myrkky | Fanni Sjöholm, Juho Suutarinen | 2.06 |  |  |  |  |  |  |
| 6. | Kärpänen (feat. Pyhimys)  | Fanni Sjöholm, Juho Suutarinen, Mikko Kuoppala | 3.07 |  |  |  |  |  |  |
| 7. | Piirrä kuvia | Fanni Sjöholm, Juho Suutarinen | 3.06 |  |  |  |  |  |  |
| 8. | Ikävää (feat. Aleksanteri Hakaniemi)  | Fanni Sjöholm, Juho Suutarinen, Aleksanteri Hakaniemi | 3.04 |  |  |  |  |  |  |
| 9. | Kasetti3 | Fanni Sjöholm, Juho Suutarinen | 0.10 |  |  |  |  |  |  |
| 10. | Hajoaa | Fanni Sjöholm, Juho Suutarinen | 3.11 |  |  |  |  |  |  |
| 11. | Hullu | Fanni Sjöholm, Juho Suutarinen | 2.54 |  |  |  |  |  |  |
| 12. | Kasetti4 | Fanni Sjöholm, Juho Suutarinen | 0.26 |  |  |  |  |  |  |
| 13. | Unilaulu | Fanni Sjöholm, Juho Suutarinen | 3.35 |  |  |  |  |  |  |
Myrviken

| Myrviken |
| --- | --- |
 Myrviken
 Koordinaatit: 62°59′39″N, 14°19′38″E 
Valtio:   Ruotsi
Lääni:  Jämtlandin lääni
Maakunta:  Jämtland
Kunta:  Berg
Väkiluku (2021):  291
Infobox OKVirheellinen NIMI-arvo: 
Myrviken on taajama Bergin kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 291 asukasta vuonna 2021.
Aiheesta muualla

Kuvia tai muita tiedostoja aiheesta Myrviken Wikimedia Commonsissa
Martinjärvi (Pello)

| Martinjärvi |
| --- | --- |
Valtiot:  Suomi
Paikkakunta:  Pello
Koordinaatit:  66°56′29″N, 24°33′16″E
Vesistöalue ja valuma-alueen tietoja
Päävesistöalue:  Tornionjoen vesistö
Laskujoki:  Martinoja 
Järvinumero:  67.953.1.002
Mittaustietoja
Pinnankorkeus:  186,8 m  
Rantaviiva:  2,118 km  
Pinta-ala:  21,348 ha  
Saaria:  ei saaria 
 fiMartinjärvi 
Martinjärvi  on Lapissa Pellossa Ruuhijärven kylän lähellä sijaitseva järvi.
Maantietoa

Järven pinta-ala on 21 hehtaaria, se on 750 metriä pitkä ja 350 metriä leveä. Järvellä ei ole kartan mukaan saaria. Sen rantaviivan pituus on 2,1 kilometriä.
Vesistösuhteet

Järvi sijaitsee Tornionjoen vesistössä (vesistöaluetunnus 67) Tengeliönjoen valuma-alueen (67.9) Aalisjoen valuma-alueella (67.95), jonka Aalisjoen keskiosan alueeseen (67.953) se kuuluu. Järven vedenpinnan korkeus on 186,8 metriä mpy.
Loreena McKennitt

Loreena McKennitt esiintymässä vuonna 2012.
Loreena McKennitt (s. 17. helmikuuta 1957) on kanadalainen laulaja, harpunsoittaja ja pianisti. Hän säveltää ja esittää new age -vaikutteista kelttiläistä musiikkia.
Elämä

McKennitt syntyi vuonna 1957 Mordenissa Manitoban provinssissa Jack ja Irene McKennittille. Hänellä on sekä irlantilaisia että skotlantilaisia sukujuuria. Hän muutti Stratfordiin Ontarioon vuonna 1981.
Vuonna 1985 McKennitt julkaisi esikoisalbuminsa Elemental. Hän keräsi maailmanlaajuista huomiota myöhemmillä itsetuotetuilla julkaisuillaan To Drive the Cold Winter away (1987), Parallel Dreams (1989), The Visit (1991), The Mask and Mirror (1994), A Winter Garden (1995) ja The Book of Secrets (1997). The Mummer’s Dance -single oli menestys, ja sitä soitettiin paljon Pohjois-Amerikan radiokanavilla keväällä 1997. Kaikki McKennittin albumit on julkaissut hänen oma levy-yhtiönsä Quinlan Road. Vuonna 1995 McKennittin esittämä kappale ”Bonny Portmore” soi fantasiaelokuvassa Highlander 3: Saalistaja, mikä kasvatti hänen levymyyntiään merkittävästi.
Vuonna 1998 McKennittin sulhanen Ronald Rees, veli Richard ja läheinen ystävä Gregory Cook hukkuivat veneilyonnettomuudessa. Tragedia vaikutti McKennittiin syvästi, ja hän perusti samana vuonna Cook-Rees Memorial Fund -säätiön. Hän julkaisi kahdesta live-esiintymisestään albumin Live in Paris and Toronto, jonka tuotot lahjoitettiin säätiölle. Sen jälkeen McKennitt esiintyi vain satunnaisesti ja harvoin, kunnes julkaisi uuden albuminsa An Ancient Muse vuonna 2006.
Kesäkuussa 2004 Kanadan kenraalikuvernööri Adrienne Clarkson teki McKennittistä Order of Canadan jäsenen.
Musiikki

McKennittin musiikissa on vaikutteita ympäri maailmaa. McKennittin levyt tuottaa hänen oma levy-yhtiönsä Quinlan Road.
Ennen säveltämistä McKennittillä on tapana tehdä tutkimusta jostakin aiheesta, josta tulee levyn yleinen teema. Ennen Elementalin ja Parallel Dreamsin tekemistä hän matkusti Irlantiin saadakseen innostusta maan historiasta, maisemista ja tunnelmista. Ennen The Mask and Mirrorin tuottamista McKennitt matkusti Espanjaan ja tutustui Galiciaan, jolla on vahva kelttiläinen perintö ja runsaita arabialaisia juuria. Niiden pohjalta hän loi albumin, jossa on elementtejä sekä kelttiläisestä että arabialaisesta musiikista.
Diskografia > Albumit

Elemental (1985)
To Drive the Cold Winter Away (1987)
Parallel Dreams (1989)
The Visit (1991)
The Mask and Mirror (1994)
The Book of Secrets (1997)
An Ancient Muse (2006)
A Midwinter Night's Dream (2008)
The Wind That Shakes the Barley (2010)
Diskografia > EP

A Winter Garden: Five Songs for the Season (1995)
Diskografia > Singlet

”The Mummers’ Dance” (1997) #18 US HOT 100
”Marco Polo” (1998)
Diskografia > Kokoelmat

The Best of Loreena McKennitt (1997)
A Mummers’ Dance Through Ireland (2009)
Diskografia > Live

Live in San Francisco at the Palace of Fine Arts (1995)
Live in Paris and Toronto (1999)
Nights from the Alhambra (2007)
A Mediterranean Odyssey (2009)
Troubadours on the Rhine (2012)
Diskografia > Videot

”The Mummers’ Dance” (1997)
”The Bonny Swans”
Diskografia > Muut

Words and Music (1997)
No Journey’s End (puolen tunnin profiili, näytetty PBS-kanavalla; DVD)
Aiheesta muualla

Kuvia tai muita tiedostoja aiheesta Loreena McKennitt Wikimedia Commonsissa
Loreena McKennittin virallinen verkkosivu
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Loreena McKennitt
Käännös suomeksi
Nardo Nagtzaam

| Nardo Nagtzaam |
| --- | --- |

Henkilötiedot
Syntynyt: 9. toukokuuta 1990 (ikä 34) Nijmegen, Alankomaat
Kansalaisuus:   Alankomaat
Jääkiekkoilija
Pelipaikka:  vasen laitahyökkääjä
Maila:  vasen
Pituus:  185 cm
Paino:  87 kg
Seura
Seura:  Moskitos Essen
Sarja:  Oberliga
Pelinumero:  73
Pelaajaura
Pääsarjaura:  2015–
Aik. seurat:  Elmira Jackals (ECHL) Olimpija Ljubljana (EBEL/Slovenia) Manchester Storm (EIHL)
Nardo Nagtzaam (s. 9. toukokuuta 1990 Nijmegen, Alankomaat) on alankomaalainen jääkiekkoilija, joka pelaa Saksan kolmanneksi korkeimmalla sarjatasolla Oberliga-joukkue Moskitos Essenissä. Hän on pelipaikaltaan vasen laitahyökkääjä, mutta osaa pelata myös keskellä.
Ura > Seuraura

Nagtzaam siirtyi jo varsin varhain juniorina Saksaan ja Krefelder EV 1981:n paitaan. Hän oli kaudella 2006–2007 seuran B-nuorten paras pistemies ja maalintekijä tehoilla 29+17=46, joilla Nagtzaam sijoittui Deutsche Nachwuchsligan maalipörssissä kolmanneksi ja pistepörssissä yhdeksänneksi. Kesken kauden 2007–2008 hän siirtyi Krefeldistä Kölner EC:n paitaan.
Kaudeksi 2008–2009 Nagtzaam siirtyi Pohjois-Amerikkaan NAHL-junioriliigan Alaska Avalancheen. Kesken kauden 2009–2010 hän siirtyi sieltä Alexandria Blizzardin riveihin. Kaudella 2010–2011 Nagtzaam jakoi tehoilla 36+51=87 koko NAHL:n syöttöpörssin voiton Motor City Metal Jacketsin Cody Wydon kanssa ja sijoittui pistepörssissä toiseksi hänen jälkeensä. Hän oli Blizzardin paras maalintekijä ja sijoittui liigan maalipörssissä neljänneksi. Kevään 2011 pudotuspeleissä Nagtzaam oli joukkueen paras pistemies ja syöttäjä tehoilla 2+5=7. Hänet valittiin kauden päätteeksi NAHL:n ensimmäiseen tähdistökentälliseen.
Vuodet 2011–2015 Nagtzaam pelasi Mercyhurst College/Universityn yliopistojoukkueessa. Hän oli ensimmäisellä kaudellaan 2011–2012 joukkueensa toiseksi paras pistemies Daniel Bahntgen jälkeen tehoilla 11+19=30. Kaudella 2013–2014 Nagtzaam voitti Merchurstin kanssa AHA:n runkosarjan. Viimeisen yliopistokautensa 2014–2015 päätteeksi, huhtikuussa 2015 hän siirtyi amatööritry-out -sopimuksella ECHL-joukkue Elmira Jackalsiin. Nagtzaam pelasi siellä viisi runkosarjaottelua. Kesällä 2012 NHL-varaamaton Nagtzaam osallistui Washington Capitalsin tulokasleirille.
Marraskuussa 2015 Nagtzaam siirtyi try-outin kautta Itävallan Erste Bank Eishockey Ligan slovenialaisjoukkue Olimpija Ljubljanaan oltuaan ilman sopimusta alkukauden 2015–2016. Hänen ensimmäinen ammattilaiskautensa toi 25 runkosarjaottelussa tehot 4+3=7. Nagtzaam edusti Olimpijaa EBEL-kauden jälkeen myös Slovenian liigan pudotuspeleissä, jotka päättyivät mestaruuteen. Hän voitti myös Pokal Slovenijen.
Syksyllä 2016 Nagtzaam osallistui try-out -sopimuksella ECHL-joukkue Norfolk Admiralsin harjoitusleirille, mutta hän jäi kuitenkin ilman jatkosopimusta. Nagtzaam siirtyi marraskuussa neljän viikon sopimuksella Ison-Britannian EIHL-liigan Manchester Stormiin lähtökohtaisesti paikkaamaan Adam Hardingin loukkaantumista. Hän teki siellä kymmenessä ottelussa vain yhden syöttöpisteen, jätti joukkueen joulukuussa ja siirtyi loppukauden sopimuksella Saksan kolmanneksi korkeimmalle sarjatasolle Oberliga-joukkue Moskitos Essenin riveihin.
Ura > Maajoukkueura

Nagtzaam edusti Alankomaita IB-divisioonan MM-kilpailuissa vuosina 2014, 2015 ja 2017, joista vuoden 2015 turnauksessa hän oli joukkueensa paras maalintekijä kolmella osumallaan. Nagtzaam pelasi myös IIA-divisioonan MM-kilpailuissa vuonna 2016, jolloin hän voitti kultaa. Nagtzaamilla oli turnauksen paras aloitusprosentti (78,57 %). Nagtzaam pelasi myös Pyeongchangin olympiakisojen 2018 karsinnoissa.
Nagtzaam pelasi myös alle 20-vuotiaiden II-divisioonan MM-kilpailuissa vuosina 2008, 2009 ja 2010, joista vuoden 2008 ja 2010 turnaukset päättyivät B-lohkon hopeaan ja vuoden 2009 turnaus B-lohkon pronssiin. Hänellä oli vuoden 2009 turnaus paras aloitusprosentti (73,01 %). Nagtzaam voitti vuoden 2010 turnauksen maalipörssin ja Alankomaiden sisäisen pistepörssin tehoilla 9+7=16. Hän pelasi myös alle 18-vuotiaiden I-divisioonan MM-kilpailuissa vuonna 2008.
Luettelo auringonkaltaisista tähdistä

Auringon lähellä olevaan muutaman kymmenen valovuoden säteiseen tilaan mahtuu runsaasti enemmän tai vähemmän aurinkoa muistuttavia tähtiä.
Seuraaviin taulukoihin on sisällytetty pääsarjan tähtiä tai alijättiläisiä spektriluokista F5-K5.
Auringonkaltaisia ja melkein auringonkaltaisia tähtiä spektriluokittelussa

Laajalti ottaen auringonkaltaisia tähtiä ovat spektriluokkien F5 -- K5 pääsarjan tähdet.
| spektri | lämpötila | säteilyvoima | massa | säde |
| --- | --- | --- | --- | --- |
| F2 | 7100 | 6,3 | 1,50 | 1,30 |
| F5 | 6400 | 4,0 | 1,35 | 1,2 |
| F8 | 6100 | 2,5 | 1,20 | 1,1 |
| G0 | 5900 | 1,45 | 1,08 | 1,05 |
| G2 | 5800 | 1,10 | 1,00 | 1,00 |
| G5 | 5600 | 0,70 | 0,95 | 0,91 |
| G8 | 5300 | 0,44 | 0,85 | 0,87 |
| К0 | 5100 | 0,36 | 0,83 | 0,83 |
| К2 | 4830 | 0,28 | 0,78 | 0,79 |
| К5 | 4370 | 0,18 | 0,68 | 0,74 |
| К8 | 3900 | 0,12 | 0,58 | 0,67 |
| М0 | 3670 | 0,075 | 0,47 | 0,63 |